Orosz kamionok hatoltak be Ukrajnába
Újabb orosz kamionok léptek be Ukrajna területére, de errõl nem értesítették a hivatalos szerveket.
Újabb, két hónap alatt immár a negyedik „segélykonvoj” lépett be Oroszországból Ukrajna területére Kijev jóváhagyása nélkül – közölte pénteken az ukrán és az orosz média. A sajtójelentések szerint a mintegy 100 teherautó az államhatár Luhanszk megyei szakaszán konvojba rendezõdött, és megkezdte az áthaladást, egy részük már ukrán területen van. 

Október 28-án indultak

A fehérre festett, Kamaz típusú teherautók Moszkva környékérõl október 28-án indultak el. Moszkva a korábbiakhoz hasonlóan ezúttal sem értesítette errõl az ukrán hivatalos szerveket. Az orosz fél állítása szerint a teherautók építõanyagokat, élelmiszereket és gyógyszereket, valamint fûtõberendezéseket szállítanak az ukrán fegyveres erõk és az oroszbarát szakadárok között folyó harcok által sújtott kelet-ukrajnai térség lakosainak. A tervek szerint a Kamazok egy része Luhanszk, másik fele Donyeck megyébe viszi a szállítmányt.

Andrij Liszenko, az ukrán Nemzetvédelmi és Biztonsági Tanács (RNBO) szóvivõje kijelentette, hogy az elõzõ három orosz szállítmány egyikérõl sem egyeztetett az orosz fél Kijevvel, és a teherautókon lévõ állítólagos segély sem jutott el a helyi lakosokhoz. Szavai szerint a „segély” egy részét eladták, a másik részével pedig a szakadárok katonai eszközeinek javítását fizették ki.

Augusztusban volt az elsõ

A szóvivõ elmondta, hogy több forrásból származó információk alapján ezek a teherautók fegyvereket is szállítottak a szeparatistáknak, visszafelé pedig stratégiai fontosságú ukrán üzemekbõl vittek ki gyártósorokat Oroszországba. Voltak olyan jelentések is, amelyek szerint a kelet-ukrajnai harcokban elesett orosz katonák holttestét szállították haza. 

Az elsõ humanitáriusnak nevezett orosz konvoj augusztus 22-én hajtott be Ukrajnába a Nemzetközi Vöröskereszt kísérete nélkül, meg sem várva, hogy az ukrán vámtisztek és határõrök befejezzék a rakomány átvizsgálását.
Ukrajna kamion Oroszország Luhanszk